  Анжелика Тихонова корреспондент Удмуртиын курка сӥль поттонэз йылэтозы. Тылобурдо будэтон выль огъет Кияса ёросысь Первомайской черкогуртын интыяськоз. Со сярысь элькунысь гурт возёсъя но сиён-юонъя министерстволэн пресс-службаез ивортэ. Куркапиосты будэтыны чаклам нырысетӥез юрт дась ини. Отын автоматика амалэн ужась сюдон но сектан арбериос пуктэмын. Солы луыса тылобурдоосты кык адями утялтыны быгатоз. Тылобурдо вордон огъетлэн эшшо одӥг аспӧртэмлыкез – ас инкубаторзы. Со араз 64 сюрс курег яке 36 сюрс курка пузъёсысь тютю поттыны чакламын. Кылем арын сое эскеризы ини, 40 сюрс пала нырысетӥ чипыосты поттӥзы. Ваньзэ гурт калыклы вузазы. Предприятие азьланяз но инкубатораз поттэм куркапиосты, озьы ик пузась курегъёсты но ӟазегъёсты вузаны малпа. Тылобурдо вордон огъетын нырысь-валысь араз 2 но ӝыны сюрс тонна сӥль поттыны чаклало, нош азьланяз 150 сюрс тоннаозь вуттыны малпало. Со понна инвестор ёросысь азьвыл гурт возёслэсь кема аръёс ӵоже буш сылӥсь эшшо сизьым гидъёссэ тупатыны оглом 80 миллион манет висъялоз. Со сяна, азьланяз переработкая пуктыны малпанзы вань. Выль предприятие быдэсак ужаны кутскиз ке, Кияса ёросын 250-300 адямилы ужан интыос кылдозы.  Тегъёс: Удмуртия гуртвозёс тылобурдоос сиён-юонъёс Кияса 100ар  